I. Mikloš, podpredseda vlády a minister financií SR: (2004-09-23):
Návrh zákona stanovuje delenie danie medzi obce a vyššie územné celky v konkrétnych pomeroch, pričom zostávajúca časť ostáva príjmom štátneho rozpočtu. Zákon splnomocňuje vládu Slovenskej republiky na ustanovenie nariadenia, ktorého súčasťou budú kritériá, na základe ktorých budú daňové úrady prerozdeľovať výnos vybranej dane jednotlivým obciam a vyšším územným celkom. Za účelom plynulého prechodu financovania obcí a vyšších územných celkov na nový systém je potrebné v zákone riešiť nedostatok daňových príjmov územnej samosprávy v mesiaci január, na čo sa navrhuje prechodné obdobie, podľa ktorého sa poskytnú obciam a vyšším územným celkom preddavky na výnose dane vo výške 1/12 rozpočtovaného výnosu na rok 2005. Vzhľadom na to, že fiškálna decentralizácia je komplikovaný proces, je pravdepodobné, že na základe reálneho vývoja demografických ukazovateľov, resp. vývoja potrieb samospráv bude potrebné prerozdeľovacie ukazovatele postupne dolaďovať. Preto považujeme navrhované riešenie spôsobu rozdelenia výnosu dane prostredníctvom nariadenia vlády za efektívnejšie, pričom sme však dospeli k dohode, že by to bolo na prechodné obdobie a že potom by sa aj tieto veci stanovili zákonom. Vážené panie poslankyne, vážení páni poslanci, v medziobdobí od schválenia návrhu zákona v prvom čítaní do začiatku tejto chôdze ministerstvo financií malo viaceré rokovania so Združením miest obcí Slovenska a so zástupcami vyšších územných celkov, ako aj s predstaviteľmi, poslancami parlamentu a predstaviteľmi výborov na to, aby sa vzájomné postoje zblížili a aby sa dohodli ešte úpravy, ktoré nebudú mať negatívny dosah na verejné financie, ale vyjdú v ústrety požiadavkám. V tomto období územná samospráva uskutočnila dohadovacie konanie aj s ministerstvom školstva, pričom do tohto procesu aktívne vstupovalo ministerstvo financií. Bolo dohodnuté so ZMOS-om akceptovanie niektorých ďalších požiadaviek na objem zdrojov, ktoré sa premietli potom aj do vládneho návrhu štátneho rozpočtu, resp. do návrhu ministerstva financií na štátny rozpočet na budúci rok. Dôsledkom týchto rokovaní je definitívne upresnenie objemu prostriedkov a ich štruktúra v rozdelení medzi obce a vyššie územné celky podľa jednotlivých smerov ich použitia. V rámci tvorby návrhu rozpočtu verejnej správy boli upresnené aj hodnoty ďalších príjmov a v tom aj objem dane z príjmov fyzických osôb, ktorý je predmetom fiškálnej decentralizácie. Tieto všetky faktory tvoria základ pre upresnenie základných prerozdeľovacích pomerov, uvedených v § 2 a v § 3 zákona, a súčasne majú aj vplyv na váhy jednotlivých kritérií, ako aj na koeficienty medzi jednotlivými vyššími územnými celkami. K predloženému návrhu uplatnili poslanci viaceré pripomienky. Pripomienky ZMOS-u, ktoré mali zásadný charakter, boli predmetom spoločných rokovaní a výsledky týchto rokovaní na základe vzájomnej dohody sú premietnuté v pozmeňujúcich návrhoch, o ktorých budete hlasovať. To kľúčové pri tomto zákone, čo by som chcel zdôrazniť, je, že je garantovaný ten objem zdrojov vo výške 33 418 078-tisíc korún pre miestne a regionálne samosprávy a táto suma je potom premietnutá do relatívnych podielov na dani z príjmov fyzických osôb pre obce a mestá. Musím s plnou vážnosťou povedať, že akékoľvek pozmeňujúce návrhy, ktoré by boli schválené a išli by nad rámec tejto sumy a potom teda aj nad rámec tých relatívnych podielov, by som nemohol akceptovať, pretože by narušili verejné financie a toto by bol dôvod, prečo by som tento zákon musel stiahnuť. Nepredpokladám to, keďže došlo k dohode aj s predstaviteľmi miestnych a regionálnych samospráv aj na tej celkovej sume a mechanizme, jej dorovnania v prípade nižšieho výnosu, ale považoval som za potrebné to uviesť a zdôrazniť. Pán predseda, ďakujem pekne.